Hans Kristian Skibby (DF), 2012-06-12:
På vegne af Dansk Folkeparti vil jeg gerne takke ministeren for den fremlagte redegørelse.
Det er en rimelig detaljeret redegørelse med konkrete beskrivelser af både status og mål og udfordringer på det område, som vi debatterer, netop Danmarks digitale vækst, og hvad vi har at kunne se frem til.
Man kan sige, at da den tidligere regering fremsendte sin plan, blev det jo sagt af Socialdemokraterne bl.a., at den var uambitiøs.
Så det er selvfølgelig underholdende, at tingene lige pludselig kan få nye navne.
Det står klart, at den digitale vækst er et af de helt store tandhjul set i forhold til de udfordringer, som Danmark befinder sig i.
Det danske samfund og ikke mindst landets borgere og virksomheder
har et stort krav på, at der er en digital platform til stede, som gør, at man kan agere både i Danmark og ikke mindst internationalt.
Uanset om vi vil det eller ej, ligger det fast, at vi som nation og samfund må følge den stærkt stigende teknologiske udvikling.
Danske virksomheder er under pres i den globale konkurrence.
Som Dansk Erhverv bl.a. også har påpeget, er det vigtigt, at vi fra politisk side styrker rammerne for at sikre, at vi følger med udviklingen og gerne fortsat er med i førerfeltet.
Innovationskapaciteten, produktiviteten og konkurrenceevnen skal styrkes markant, så vi igen kan øge den økonomiske vækst i Danmark og dermed se frem til flere arbejdspladser.
Informations- og kommunikationsteknologi rummer en samlet kapacitet, som er en væsentlig faktor i produktivitetsvæksten i Danmark, hvor netop udviklingen af de digitale løsninger hele tiden skaber nye muligheder for at lave nye services og nye forretningsmodeller, som alt i alt er med til at gøre Danmark til et attraktivt sted at drive virksomhed og et sted, som der også kommer nye initiativer fra.
Det positive er selvfølgelig med i planen, men jeg synes også, det er værd i dag at få lejlighed til at fæste os ved nogle af de ting, som måske er knap så gode.
Vi andre kan vælge at sige, at det er nogle udfordringer, som vi i særdeleshed står foran.
Regeringen har beskrevet som sit mål, at den ønsker, at vi øger den elektroniske handel, e-handelen, og den vil faktisk ligefrem fordoble den grænseoverskridende e-handel for at skabe vækst.
Den vækst bør foregå i Danmark og ikke i udenlandske netvirksomheder, mener vi i Dansk Folkeparti, og det sikres ved fortsat at forbedre de danske virksomheders konkurrencesituation, så det ikke ender med, at de fleste danske forbrugere køber deres varer syd for grænsen.
Det kan man jo gøre rent fysisk, kan vi se med grænsehandelen i dag, men den elektroniske grænsehandel giver også stigende konkurrence for de danske netbaserede virksomheder.
Det er jo sådan, e-handelen flytter til udenlandske netvirksomheder, og det medfører uvilkårligt tab af danske arbejdspladser og dermed også tab – desværre – af momsindtægter og andre afgifter, som ellers tilgår staten.
I Dansk Folkeparti kan vi anbefale, at vi får forbedret de danske virksomheders konkurrencesituation over for de udenlandske konkurrenter.
Ligeledes er det værd at nævne, at regeringens mål om de 100 Mb i 2020 faktisk reelt risikerer at blive overhalet indenom af virkeligheden.
Det er sådan, at vi kan se, at mange af de services, som kommer ind og bliver nye arbejdsmodeller og opgaver på internettet og andre steder, er opgaver, som medfører et langt større kapacitetsbehov end de 100 Mb.
Det er faktisk sådan, at hvis man kigger på videokonferencer og tre-d og alle mulige andre ting, skal man typisk bruge op til 250 Mb for at få de ting til at køre, som de skal.
Det er også tidligere blevet nævnt af andre ordførere, at cloud computing er noget, som betyder, at der fremover vil blive stillet langt større krav til de danske it-tilbud.
Men samlet set synes vi også, det er vigtigt at gå ind og kigge på, at der er nogle ting, som selvfølgelig fungerer godt.
Det er, som det blev nævnt af den socialdemokratiske ordfører, eksempelvis i Varde, men det er jo også Guldborgsund Kommune og mange andre, som faktisk rent fibernetmæssigt osv. med hensyn til at kunne tilbyde hurtige digitale løsninger overhaler storbyerne, primært København.
Jeg håber, at vi efterfølgende får en kommentar fra ministeren.
Vi ved jo, at netop 800 MHz-udbuddet under flere forskellige ministre, både under nuværende regering og under den tidligere regering, jo er blevet forbundet med, at det er noget, vi kan se frem til, og vil være noget, der samlet set vil være med til at gøre det bedre for de danske virksomheder og de danske forbrugere, fordi flere simpelt hen får adgang til en større sendemulighed.
Afslutningsvis vil jeg gerne, som jeg sagde før, nævne – nu var den socialdemokratiske ordførertale en tale, der blev læst op på vegne af en anden, og så ville jeg selvfølgelig ikke stille de store spørgsmål – at det jo er sjovt, at vi bl.a. kan se, at det under den tidligere regering blev nævnt af Socialdemokraternes forrige it-ordfører, fru Yildiz Akdogan, at det var vigtigt, at vi fik et højhastighedssamfund med fokus på at få sat både upload- og downloadhastigheden op.
Der er det jo sådan, at i den strategi, der er fremlagt af regeringen, tager man desværre kun højde for downloadsiden.
Den anden er mindst lige så vigtig.
Jeg vil næsten sige, at den er endnu vigtigere, for hvad nytter det, at vi er rigtig oppe på beatet på den ene, mens den anden helt og aldeles dumper.
Det betyder simpelt hen, at kommunikationen fortrinsvis kun vil kunne gå den ene vej.
Det er der selvfølgelig ikke ret mange der kan bruge til særlig meget.
Vi takker for lejligheden til at diskutere den danske status på it og digitale løsninger, og vi håber selvfølgelig også, at ministeren vil følge op på de mange ting, der er blevet nævnt i dagens debat, og at vi derved kan komme længere ad den digitale landevej.
Tak for ordet.